4188 Uit God se pad - Forum 2.0 - jimileroux.com
4188 Uit God se pad
Posted by Wykus Louw on March 17, 2020 at 3:08pm in Padlangs oordenkings
29 Want Hy het hulle wat Hy reeds tevore geken het, ook vooruit bestem om gelykvormig aan die beeld van sy Seun te word, sodat Hy die Eersgeborene onder baie broers kan wees. Rom. 8:29 BDV
Ons geestelike vorming is “dit wat die Vader in ons doen, deur sy Heilige Gees, om ons te verander na die beeld van sy Seun.” Ja, die doel van ons groei is “Christus-gelykvormigheid”. Die Bybel sê dat daardie doel wel bereik sal word! By sy wederkoms sal ons wees soos Hy is, en dan sal Hy die “Eersgeborene” wees onder baie broers. Dit beteken die Eerste, die Belangrikste.
Watter hoë roeping om (in ‘n sin) soos God te word! Nogtans is dit – ons theosis – presies waarmee God besig is. As ons verstaan dat alles wat met ons gebeur deel van daardie proses is, sal ons lewe baie makliker wees. Ek en jy moet ook met God saamwerk, deur die Heilige Gees toe te laat om deur ons te werk. Onthou, die doel van die Gees is om God se liefde, God se vrede, God se vreugde en geduld en goedheid en getrouheid deur ons te laat vloei. Ons taak is veral om uit God se pad te kom!
Hemelse Vader, verander my na die beeld van Christus. Vorm my en maak my, soos die Pottebakker se klei, tot dit wat mooi en goed en bruikbaar is. Help my om nie, in my ekkigheid, in u pad te staan nie. Amen.